Osnovna škola Rogoznica

Ante Starčevića 76

22 203 Rogoznica

Tel: 022 558 083

E – mail: ured@os-rogoznica.skole.hr

Klasa: 602-01/21-01/02

Urbroj: 2182/1-12/1-13/21-01

X. likovno – literarni natječaj

„Povist mista moga“

(Priče iz starih školskih klupa)

Uslijed epidemiološke situacije nastale pandemijom korona-virusa, bili smo onemogućeni održati prošlogodišnji natječaj „Povist mista moga“ što nas je, premda svjesni zdravstvene ispravnosti takve odluke MZOS-a, ipak ražalostilo. Ipak, to nas neće obeshrabriti da nastavimo s našim natječajem ove školske godine i provedemo deseti, jubilarni „Povist mista moga“ te održimo kontinuitet u očuvanju tradicijske baštine brojnih specifičnih i raznovrsnih geografskih i kulturnih područja lijepe naše domovine.

Potreba da istražuje svoje korijene, jezik, tradiciju svojih predaka, narodne običaje mjesta u kojem je rođen ili u kojem živi te njihove odjeke u svakodnevnom suvremenom životu tiha je i stalno prisutna čovjekova misao koju on manje ili više svjesno živi. Konkretno, čovjek našeg kraja u tome nalazi dublji smisao vlastitog postojanja i odjenuto u fino tkanje sitnica koje ljubomorno čuva od propadanja u sjenovitim kutovima svojih naslijeđenih kamenih kuća, konoba i sjećanja, nastoji prenijeti na mlade naraštaje i tako ih oteti od zaborava. Naša škola je takvo nastojanje uzela kao misao vodilju u svome odgojno–obrazovnom radu, ali i u svojoj ulozi snažnog društvenog posrednika.

Iz toga je proizašla zamisao o likovno – literarnom natječaju „Povist mista moga“ u kojem bi kulturološki najvažnija utjecajna mikrolokacija, mjesto u kojem se živi ili neki njegov dio, trebala potaknuti na vizualno i literarno istraživanje.

Propozicije natječaja:

Na natječaju mogu sudjelovati svi učenici od 1. – 8. razreda osnovnih škola. Svaka škola može sudjelovati s najviše pet (5) radova iz područja literarnog izražavanja i deset (10) radova iz likovnog područja izražavanja. Jedan učenik može sudjelovati s najviše jednim radom iz određenog područja izražavanja.

Kako se svake godine trudimo ostati svježi i zanimljivi u poticajnom, jezičnom i likovno – tehničkom smislu, tako smo ove godine odlučili da poticaj ovogodišnjih literarnih i likovnih radova budu priče iz starih školskih klupa, a područja likovnog izražavanja slikanje, crtanje i grafika (linorez ili kartonski tisak).

Likovni radovi:

Ishodi:

Učenik istražuje i interpretira različite sadržaje iz zadane teme oblikujući ideje koje izražava služeći se likovnim i vizualnim jezikom.

Učenik demonstrira fine motoričke vještine eksperimentirajući i varirajući različite likovne materijale i postupke u vlastitome likovnom izražavanju.

Likovno – tehnička sredstva

- olovka

· tuš i metalno pero

· tuš i kist

· lavirani tuš

· tempera

· akvarel

- gvaš

· kombinirane tehnike

* kolaž
* pastel
* akrilne boje

Likovni radovi moraju biti pojedinačni. Šalju se poštom, propisno zamotani i zaštićeni od oštećenja. Nije dozvoljeno slanje u roli ili tubi.

Na poleđini likovnih radova mora pisati:

· „POVIST MISTA MOGA – PRIČE IZ STARIH ŠKOLSKIH KLUPA“

· IME I PREZIME UČENIKA/CE

· RAZRED, ŠKOLA

· IME I PREZIME UČITELJA/ICE

· ADRESA ŠKOLE, TELEFON

· GRAD, ŽUPANIJA

Literarni radovi trebaju biti napisani na dijalektu naselja, sela ili grada iz kojeg dolaze, a radi tiskanja zbornika šalju se isključivo e-mailom u privitku na elektroničku adresu škole, s podacima o učeniku, razredu, školi i učitelju mentoru na početku svakog rada.

Likovni i literarni radovi moraju biti poslani najkasnije do 7. svibnja 2021. Dodjela nagrada će biti u svibnju, na Dan škole **21. svibnja 2021.** Poslane učeničke radove izabrat će i vrjednovati stručno povjerenstvo. Vrijednosni sud povjerenstva temelji se na osjetilnim, spoznajnim, jezičnim i likovno izražajnim i stvaralačkim mogućnostima učenika određene dobi, a prosudba radova na postignutoj razini izvornosti, izražajnosti, jezične strukturiranosti i likovno tehničke izvedbe.

Kontakt osoba: Paola Glavurtić ( mob. 098/ 328 527)